**Robert Alan "Rob" Morrow** (s. 21. syyskuuta 1962 New Rochelle, New York) on yhdysvaltalainen näyttelijä ja ohjaaja.

Ura
---

Morrow aloitti ammattinäyttelijän uransa 1980-luvun alussa ja ensimmäinen näytelmä, jossa hän esiintyi, oli Horatio Algerin tekstiin perustunut off-Broadway-tuotanto *Ragged Dick*. Myöhemmällä urallaan hän on esiintynyt kymmenissä näytelmissä, joihin lukeutuvat muun muassa Chaim Potokin 1960-luvulla kirjoittamaan romaaniin perustuva musikaali *The Chosen*, William Whartonin esikoisromaaniin perustuva *Birdy*, Richard Nelsonin näytelmä *The Return of Pinocchio* ja Jon Robin Baitzin *The Substance of Fire*. Vuonna 1986 Morrow oli perustamassa monen muun alan ihmisen kanssa teatteriryhmää Naked Angels.

Elokuvadebyyttinsä Morrow teki vuonna 1985 ensi-iltansa saaneessa, George Bowersin ohjaamassa komediaelokuvassa *Private Club* (*Private Resort*), jonka toisessa pääosaroolissa esiintyi Johnny Depp. Seuraavina vuosina hän vieraili muutamissa televisiosarjoissa ennen kuin sai vuonna 1990 pääosaroolin CBS:n esittämästä komediallisesta draamasarjasta *Villi Pohjola* (*Northern Exposure*). Hän oli lääkäri Joel Fleischmanin roolista kahdesti (vuosina 1992 ja 1993) ehdolla Emmy-palkinnon saajaksi sarjassa paras miespääosa draamasarjassa ja kolmesti (vuosina 1992–1994) ehdolla Golden Globen saajaksi samassa kategoriassa. Morrow jätti sarjan kesken sen kuudennen, viimeiseksi jääneen tuotantokauden (1994–1995). Vuonna 1994 Morrow esitti Richard "Dick" Goodwinia Robert Redfordin ohjaamassa, monia palkintoehdokkuuksia keränneessä elokuvassa *Quiz Show – tupla ja kuitti* (*Quiz Show*). Muita elokuvia, joissa hän on esiintynyt, ovat muun muassa Albert Brooksin ohjaama *Kaiken takana on äiti* (*Mother*, 1996), Bruce Beresfordin ohjaama *Viimeinen tanssi* (*Last Dance*, 1996) ja Michael Hoffmanin ohjaama *Keisareiden kerho* (*The Emperor's Club*, 2002). 

Vuonna 2002 Morrow palasi televisiosarjojen pariin rikossarjassa *Ehdonalaiset* (*Street Time*), jossa hänellä oli pääosarooli Kevin Hunterina, mutta sarja lopetettiin seuraavana vuonna. Vuodesta 2005 vuoteen 2010 Morrow esitti FBI-agentti Don Eppesin roolia CBS:n rikossarjassa *Num3rot* (*Numb3rs*). *Num3roiden* päättymisen jälkeen hän sai toisen pääroolin lyhytikäiseksi jääneestä lakisarjasta *Koko totuus* (*The Whole Truth*, 2010).

Näyttelemisen lisäksi Morrow on myös ohjannut kaksi elokuvaa, lyhytelokuvan *Silent Alarm*, joka sai ensi-iltansa vuonna 1993, ja elokuvan *Rakkaus tienhaarassa* (*Maze*), joka ensiesitettiin vuonna 2000. Hän oli käsikirjoittamassa molempia ja jälkimmäisessä elokuvassa hän toimi myös tuottajana ja pääosan esittäjänä. Morrow on myös ohjannut jaksoja televisiosarjoihin *Kylmä rinki* (*Oz*), *Ehdonalaiset*, *Joanin salaisuus* (*Joan of Arcadia*), *Num3rot* ja *Necessary Roughness*.

Yksityiselämä
-------------

Morrow on ollut vuodesta 1998 lähtien naimisissa näyttelijä Debbon Ayerin kanssa. Parilla on yksi yhteinen lapsi.

Lähteet
-------

1. 1 2  Rob Morrow Biography (1962-) *Film Reference*. Viitattu 27.4.2013.
2. 1 2 3 4 5  Rob Morrow Biography *Yahoo! Movies*. Viitattu 27.4.2013.
3. ↑  Cerasaro, Pat: InDepth InterView: Rob Morrow & Robert D. Wachs Discuss New Paul Jabara Disco Musical LAST DANCE & More *Broadway World.com*.  1.9.2012. Viitattu 27.4.2013. (englanniksi)
4. ↑  Cavendish, Dominic: WEST END EXPOSURE *The Independent*.  22.2.1997. Viitattu 27.4.2013.
5. ↑  The Return of Pinocchio *Lortel Archives*.  Arkistoitu 23.10.2012. Viitattu 27.4.2013.
6. ↑  Awards for Rob Morrow *The Internet Movie Database*. Viitattu 27.4.2013. (englanniksi)
7. ↑  Northern Exposure *The Museum of Broadcast Communications*.  Arkistoitu 25.6.2005. Viitattu 27.4.2013.
8. ↑  Morrow To Quit 'Exposure' Midway Through Season *Orlando Sentinel*.  19.9.1994. Viitattu 27.4.2013.
9. ↑  Thompson, Phillip: 'Street Time' takes new route *Chicago Tribune*.  30.4.2004. Viitattu 27.4.2013.
10. ↑  Ferandez, Maria Elena: ABC pulls the plug on 'The Whole Truth' but will air all episodes *Los Angeles Times*.  26.10.2010. Viitattu 27.4.2013.
11. ↑  Rob Morrow Joins LAST DANCE at York Theatre Company *Broadway World.com*.  2.8.2012. Viitattu 27.4.2013. (englanniksi)
12. ↑  Lipton, Mike: All Adding Up *People.com*.  18.4.2005. Viitattu 27.4.2013. (englanniksi)

Aiheesta muualla
----------------

* Rob Morrow Internet Movie Databasessa. (englanniksi)

* Kuvia tai muita tiedostoja aiheesta **Rob Morrow** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Yhdysvallat
* Tšekki
* Alankomaat
* Puola

 |
|  |
| Tieteilijät | 
* CiNii

 |
|  |
| Henkilöt | 
* Elonet

 |
|  |
| Muut | 
* IdRef

 |

 |